次韻郭方叔諸公借胡致堂賞梅至夜賦詩
作者：魏了翁
朝代：宋

paragraphs: 玄陰作秋冬，殺氣寓風雪。
土深候蟲閉，山靜飛鳥絕。
誰知無邊春，萬古長不滅。
或暢然以舒，或凝然以結。
或聚爲融和，或散爲騷屑。
又嘗以此觀諸人，生意不斷長如薰。
咸陽宮殿氣成霧，忽作芒碭山澤雲。
神爵甘露來紛紛，畫堂已入王政君。
人從動後觀變態，誰於起處探絪縕。
淺者若爲見，夜氣長如神。
儻知起滅幻，便省消息真。
如何天機之淺者，但識人間桃李春。